钦定古今图书集成/明伦汇编/闺媛典/第003卷 > 郑氏女孝经 > 《孝治章第八》
## 钦定古今图书集成/明伦汇编/闺媛典/第003卷 > 郑氏女孝经 > 《孝治章第八》

《大家》曰：“古者淑女之以孝治九族也，不敢遗卑弱之
妾，而况于娣侄乎？故得六亲之欢心以事其舅姑。治
家者不敢侮于鸡犬，而况于小人乎？故得上下之欢
心以事其夫。理闺者不敢失于左右，而况于君子乎？
故得人之欢心以事其亲。夫然，故生则亲安之，祭则
鬼享之，是以九族和平，萋菲不生，祸乱不作，故淑女”
之以孝治上下也如此。《诗》云：“不愆不忘，率由旧章。”